এ ছাড়া গোটা সিলেট শহরে এখন আর তেমন টিলা দেখতে পাওয়া যায় না। শহরের বেশির ভাগ টিলা কেটে আবাসিক এলাকা বানানো হয়েছে। সিলেটের শাহপরান উপজেলার খাদিমগড়ে অবস্থিত শুকতারা রিসোার্টটি পাহাড়ি টিলা কেটে তৈরি করা হয়েছে। গিয়ে দেখা যায়, বিশাল এলাকা নিয়ে তৈরি করা এ রিসোর্টের পুরোটিই বিশাল টিলার ওপর বানানো। টিলাজুড়ে ছড়িয়ে ছিটিয়ে অতিথিদের জন্য তৈরি করা হয়েছে বেশ কয়েকটি কক্ষ। এখানে আরও আছে রেস্টুরেন্ট, সুইমিং পুল, সূর্যোদয় দেখার স্থান। নাজিমগড় রিসোর্টের ঠিক পাশেই বর্তমানে আরেকটি টিলা কেটে বাড়ি তৈরির প্রস্তুতি নেওয়া হচ্ছে। পরিবেশবাদীরা জানান, টিলা কাটায় উচ্চ আদালতের দেওয়া নিষেধাজ্ঞা অমান্য করেই টিলাখোররা কৌশল পাল্টে এখন রাতের আঁধারে টিলা কাটছেন। প্রশাসনের চোখ ফাঁকি দিয়ে বর্ষা মৌসুমের শুরুতেই টিলা কাটা শুরু হয়। বর্ষায় পাহাড়-টিলার মাটি নরম হয়ে আসে। সে সময় অসাধুরা কৌশলে টিলার মাটি কেটে রাখে। এতে টিলা ধসে পড়ে। পরে টিলার মাটি চলে যায় বিভিন্ন হাউজিং কোম্পানির কাছে। সিলেট অ্যাপার্টমেন্ট অ্যান্ড রিয়েল স্টেট গ্রুপের কাছ থেকে পাওয়া তথ্য, সিলেটের ২৫টি আবাসন প্রকল্পের অর্ধেকই টিলা এলাকায় অবস্থিত। গত এক দশকের বেশি সময়ে টিলা ধসে সিলেটে ৩০ জনের অধিক মানুষের মৃত্যু হয়। টিলা কাটার জন্য শাস্তির ব্যবস্থাও নগণ্য। পরিবেশ অধিদফতরকেও এ ব্যাপারে খুব একটা কার্যকর ব্যবস্থা নিতে দেখা যায় না। সম্প্রতি কোম্পানীগঞ্জে শাহ আরেফিন টিলাসংলগ্ন ব্যক্তিমালিকানাধীন একটি টিলা থেকে অবৈধভাবে পাথর উত্তোলনের সময় ধসে শ্রমিক মৃত্যুর ঘটনা ঘটে। এ ছাড়া একই এলাকার মতিন টিলা ধসেও পাঁচজন শ্রমিকের লাশ উদ্ধার করা হয়।